《赠友五首》
唐代·白居易

一年十二月，每月有常令。君出臣奉行，谓之握金镜。

由兹六气顺，以遂万物性。时令一反常，生灵受其病。

周汉德下衰，王风始不竞。又从斩晁错，诸侯益强盛。

百里不同禁，四时自为政。盛夏兴土功，方春剿人命。

谁能救其失，待君佐邦柄。峨峨象魏门，悬法彝伦正。

银生楚山曲，金生鄱溪滨。南人弃农业，求之多苦辛。

披砂复凿石，矻矻无冬春。手足尽皴胝，爱利不爱身。

畬田既慵斫，稻田亦懒耘。相携作游手，皆道求金银。

毕竟金与银，何殊泥与尘。且非衣食物，不济饥寒人。

弃本以趋末，日富而岁贫。所以先圣王，弃藏不为珍。

谁能反古风，待君秉国钧。捐金复抵璧，勿使劳生民。

私家无钱炉，平地无铜山。胡为秋夏税，岁岁输铜钱。

钱力日已重，农力日已殚。贱粜粟与麦，贱贸丝与绵。

岁暮衣食尽，焉得无饥寒。吾闻国之初，有制垂不刊。

庸必算丁口，租必计桑田。不求土所无，不强人所难。

量入以为出，上足下亦安。兵兴一变法，兵息遂不还。

使我农桑人，憔悴畎亩间。谁能革此弊，待君秉利权。

复彼租庸法，令如贞观年。

京师四方则，王化之本根。长吏久于政，然后风教敦。

如何尹京者，迁次不逡巡。请君屈指数，十年十五人。

科条日相矫，吏力亦已勤。宽猛政不一，民心安得淳。

九州雍为首，群牧之所遵。天下率如此，何以安吾民。

谁能变此法，待君赞弥纶。慎择循良吏，令其长子孙。

三十男有室，二十女有归。近代多离乱，婚姻多过期。

嫁娶既不早，生育常苦迟。儿女未成人，父母已衰羸。

凡人贵达日，多在长大时。欲报亲不待，孝心无所施。

哀哉三牲养，少得及庭闱。惜哉万钟粟，多用饱妻儿。

谁能正婚礼，待君张国维。庶使孝子心，皆无风树悲。

作者简介：白居易（772年－846年），字乐天，号香山居士，又号醉吟先生，祖籍太原，到其曾祖父时迁居下邽，生于河南新郑。是唐代伟大的现实主义诗人，唐代三大诗人之一。白居易与元稹共同倡导新乐府运动，世称“元白”，与刘禹锡并称“刘白”。白居易的诗歌题材广泛，形式多样，语言平易通俗，有“诗魔”和“诗王”之称。官至翰林学士、左赞善大夫。公元846年，白居易在洛阳逝世，葬于香山。有《白氏长庆集》传世，代表诗作有《长恨歌》《卖炭翁》《琵琶行》等。